钦定古今图书集成/理学汇编/学行典/第105卷 > 荆川稗编 > 《思堂记》宋·苏轼
## 钦定古今图书集成/理学汇编/学行典/第105卷 > 荆川稗编 > 《思堂记》宋·苏轼

建安章质夫筑室于公堂之西，名之曰《思》，曰：“吾将朝
夕于是，凡吾之所为，必思而后行，子为我记之。”嗟夫！
余天下之无患虑者也。遇事则发，不暇思也。未发而
思之则未至，已发而思之则无及，以此终身不知所
思。言发于心而冲于口，吐之则逆人，茹之则逆，余以
为宁逆人也，故卒吐之。君子之于善也，如好好色；其
“于不善也，如恶恶臭。岂复临事而后思计议其美恶
而避就之哉！是故临义而思利，则义必不果；临战而
思生，则战必不力。若夫穷达得丧，死生祸福，则吾有
命矣。”少时遇隐者曰：“孺子近道，少思寡欲。”曰：“思与欲
若是均乎？”曰：“甚于欲。”庭有二盎以畜水，隐者指之曰：
“是有蚁漏。是日取一升而弃之，孰先”竭曰：必蚁漏者，
思虑之贼人也，微而无闲。隐者之言，有会于余心，余
行之。且夫不思之乐，不可名也，虚而明，一而通，安而
不懈，不处而静，不饮酒而醉，不闭目而睡，将以是记
思堂，不亦缪乎！虽然，言各有当也，万物并育而不相
害，道并行而不相悖。以质夫之贤，其所谓思者，岂世
俗之营营于思虑者乎？《易》曰：“无思也，无为也”，我愿学
焉。《诗》曰：“思无邪。”质夫以之。